b"\n_START_ARTICLE_\nWitold Gombrowicz\n_START_SECTION_\nBiografia\n_START_PARAGRAPH_\nWitold Gombrowicz va n\xc3\xa9ixer al si d'una fam\xc3\xadlia benestant de la noblesa polonesa. Va estudiar Dret a la Universitat de Vars\xc3\xb2via, des de 1926 fins al 1932._NEWLINE_El 1933 va oc\xc3\xb3rrer el seu debut amb el recull de contes Mem\xc3\xb2ries del per\xc3\xadode de maduraci\xc3\xb3. Aquesta obra fou reimpresa m\xc3\xa9s avant amb el t\xc3\xadtol Bakaka\xc3\xaf._NEWLINE_El 1937 es public\xc3\xa0 la seua obra m\xc3\xa9s important: la novel\xc2\xb7la Ferdydurke. La seua publicaci\xc3\xb3 despert\xc3\xa0 una pol\xc3\xa8mica a l'\xc3\xa0mbit cultural de Pol\xc3\xb2nia._NEWLINE_El 1939 escriv\xc3\xad baix el seud\xc3\xb2nim Z. Niewieski la novel\xc2\xb7la publicada a parts en la premsa Posse\xc3\xafts._NEWLINE_Durant el seu exili a l'Argentina public\xc3\xa0 la novel\xc2\xb7la Transatl\xc3\xa0ntic el 1953._NEWLINE_Entre 1957 i 1966 es publiquen a Fran\xc3\xa7a en tres volums els seus diaris, els quals estan replets de comentaris a la seua obra. Aquests diaris s\xc3\xb3n considerats la seua obra mestra._NEWLINE_El 1960 publica altra novel\xc2\xb7la Pornografia i el 1965, la novel\xc2\xb7la que explora la percepci\xc3\xb3 de la realitat Cosmos, que rep el 1967 el Premi Internacional de Literatura.\n_START_SECTION_\nEstil\n_START_PARAGRAPH_\nL'estil d'aquest autor es caracteritza principalment perqu\xc3\xa8 cre\xc3\xa0 el seu propi, fugint de les convencions liter\xc3\xa0ries._NEWLINE_Les obres de Gombrowicz es caracteritzen per una an\xc3\xa0lisi psicol\xc3\xb2gica profunda, un sentit de l'humor, i un to antinacionalista. T\xc3\xa9 una gran pres\xc3\xa8ncia el lirisme i el barroquisme._NEWLINE_El 1937 va publicar la seva primera novel\xc2\xb7la, Ferdydurke, que va presentar molts temes que m\xc3\xa9s tard va explorar i desenvolupar a les obres posteriors: els problemes de la immaduresa i la joventut, les m\xc3\xa0scares que l'home es col\xc2\xb7loca davant els altres, i un examen cr\xc3\xadtic i ir\xc3\xb2nic dels papers de les classes en la societat i la cultura poloneses, especialment de la noblesa, representants de l'Esgl\xc3\xa9sia Cat\xc3\xb2lica i del provincianisme polon\xc3\xa8s. Ferdydurke va provocar una reacci\xc3\xb3 de cr\xc3\xadtica molt dura i immediatament va dividir el p\xc3\xbablic de Gombrowicz en admiradors devots i enemics ac\xc3\xa8rrims._NEWLINE_El seu tractament del tema de l'autenticitat de l'individu \xc3\xa9s molt destacable perqu\xc3\xa8 \xc3\xa9s un tema de la filosofia existencialista que va tractar ell abans que els propis fil\xc3\xb2sofs existencialistes._NEWLINE_Gombrowicz \xc3\xa9s un escriptor excepcional que sempre va lluitar amb les tradicions poloneses i la hist\xc3\xb2ria del pa\xc3\xads, que sempre ha estat dif\xc3\xadcil. Tanmateix, aquesta batalla constitueix el punt d'inici de les seves hist\xc3\xb2ries, que romanen profundament arrelades a aquesta tradici\xc3\xb3 i hist\xc3\xb2ria. Gombrowicz va ser sempre un escriptor i un home que no hauria sacrificat la imaginaci\xc3\xb3 per cap preu ni per cap persona, d\xc3\xa9u, societat o doctrina._NEWLINE_Les seues obres per a teatre s\xc3\xb3n experimentals. El seu experimentalisme se situa dins la tradici\xc3\xb3 de la d\xc3\xa8cada del 1930, amb elements coincidents amb el teatre de la forma pura de S.I. Witkiewicz."